Tsa̱we ta̱ eköl kiè Skëköl Ttö̀ e' tso'tke. Ie' tso' Skëköl ta̱, ñies ie' dör Skëköl.
Skëköl tö íyi ulitane yö' ie' ta̱ ñita̱.
Kë̀ ì ku̱' ká̱ i' ki̱,
Ie' dör se̱ne michoë e' wák.
Ie' dör we̱s bö'wö es,
e' tö se' e̱r ñi'we̱ke.
Bö'wö ñe' tö se' e̱r suluë tso' we̱s stui a̱ es e' ñi'we̱mir.
Kë̀ ì sulu e̱' alö̀paka̱ iki̱.
Ie' wák kë̀ dör bö'wö ñe',
erë ie' dë'bitu̱ itté pakök.
Ká̱ i' ko̱s yö' Skëköl tö ie' ta̱ ñita̱,
erë mik idë'bitu̱ ká̱ i' a̱,
eta̱ ká̱ i' wakpa kë̀ é̱na ia̱ne tö yi dör ie'.
Ie' dë'bitu̱ iwák ká̱ a̱ ena iwák ditséwöpa a̱,
erë e'pa kë̀ wa̱ ikinewa̱.
Erë wé̱pa tö ikiéwa̱ ta̱ ie̱rblé imik,
esepa a̱ ka̱wö méitö a̱s idörak Skëköl ala'rie.
Ie'pa de Skëköl ala'rie,
erë e' kë̀ dör we̱s se' ala'r ku̱rke yë́ wa mì wa es.
Ie'pa de Skëköl ala'rie ie' wák e̱r wa.
Wé̱ kiè Skëköl Ttö̀ ñe' yöne s'ditsöie ta̱ ise̱ne' sa' shu̱a̱.
Ie' dör Skëköl Alà eköl ë̀ e'.
Ie' wa Skëköl e̱r buaë chö̀ se' a̱ ena we̱s Skëköl dör moki̱,
Juan tö ie' tté paka' ta̱ ichéitö a̱neule:
“Wëm i' yë'yö a' a̱ mik ye' iché tö wëm eköl daia̱ ye' ukuöki̱ s'pattök ye' skéie,
e' tso'tke ká̱ ia̱ia̱ë ye' yöki̱,
e' kue̱ki̱ ie' dör buaë ichökle ye' tsa̱ta̱.”